《念奴娇十一首 其十》
清代·史承谦

井梧萧瑟，又无端惹起，满襟清怨。何事频年长作客，只有孤灯相伴。

一院蛩声，三更月影，梦醒情难遣。晓风悽断，画梁欲去双燕。

几度竹叶尊前，水晶帘下，流盼回歌扇。记取年时珍重意，海水量来还浅。

秀绝眉峰，圆成笑靥，容易柔肠转。三生私约，蓬莱顶上相见。

作者简介：江苏宜兴人，字位存。诸生。工词，能采集众家之长，并自出新意。有《小眠斋词》。